

**Vlada Crne Gore**

**Ministarstvo unutrašnjih poslova**

**UVODNO IZLAGANJE**

**državnog sekretara Ministarstva unutrašnjih poslova**

**mr Dragana Pejanovića na sastanku**

**zamjenika ministara unutrašnjih i spoljnih poslova**

***31-1. februar 2018, hotel Hilton, Podgorica***

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Sesija I: Kontrola lakog i malokalibarskog naoružanja (SALW) u jugoistočnoj Evropi – riješeni izazovi i postignuti napredak**

Uvažena gospođo Flor,

Gospođo Balon,

Poštovani gospodine Svilanović,

Gospodine Valens,

Vaše ekselencije,

Poštovani predstavnici ambasada i međunarodnih organizacija,

Drage kolege,

Dame i gospodo,

Zadovoljstvo mi je da vas pozdravim ispred Ministarstva unutrašnjih poslova Crne Gore, ministra g-dina Nuhodžića i u svoje ime. Na samom početku, iskoristiću priliku da se zahvalim organizatorima na organizaciji sastanka na temu koja je, posljednjih godina, na listi prioriteta međunarodne zajednice.

Postojanje lakog i malokalibarskog oružja – SALW-a, jedan od elemenata nestabilnosti u raznim djelovima svijeta. Osim toga, dostupnost ove vrste oružja doprinosi aktivnostima organizovanih kriminalnih grupa.

Prepoznajući ovu opasnost, a uvažavajući preporuke i napore međunarodne zajednice usmjerene protiv organizovanog kriminala i terorizma, **Crna Gora u kontinuitetu preduzima djelotvorne i koordinirane mjera i aktivnosti u cilju suzbijanja nezakonite proizvodnje, nabavke, posjedovanja, trgovine i krijumčarenja malog i lakog oružja i municije, kao i svih drugih zloupotreba i negativnih pojava.** Ovaj vrlo složen proces zahtijeva tijesnu saradnju nadležnih ministarstava i drugih organa državne uprave, kako bi se postigao maksimalni učinak.

Sa zadovoljstvom mogu konstatovati da crnogorski izvršni organi sa uspjehom preduzimaju niz mera usmjerenih na smanjenje postojeće i potencijalne dostupnosti i nabavke SALW-a. Na nacionalnom nivou, a shodno međunarodnim i evropskim stndardima, usvojene su mjere usmjerene ka jačanju kontrole izvoza SALW-a i programi prikupljanja i uništavanja nelegalnog oružja i viška lakog i malokalibarskog oružja, shodno Zakonu o oružju.

**Crna Gora jemči i štiti prava i slobode**, koje se ostvaruju na osnovu Ustava i potvrđenih međunarodnih ugovora. Na principima i pravilima međunarodnog prava, sarađuje i razvija prijateljske odnose sa drugim državama, regionalnim i međunarodnim organizacijama. Uključena je u međunarodne i regionalne aktivnosti u borbi protiv organizovanog kriminala, kao važne dimenzije u kontroli malog i lakog oružja i municije.

Podsjećam da je donijela i **uspješno implementirana Strategiju za kontrolu i smanjenje malog i lakog oružja i municije i akcioni plan** za period 2013-2018. godine. Do kraja godine donijeće se nova Strategija i prateći akcioni plan za period 2019-2023. godine.

U odnosu na skladištenje oružja, Ministarstvo unutrašnjih poslova je u junu 2017. godine,  uputio zahtjev UNDP/SEESAC-u za podršku u **sprovođenju mjera sigurnosti u smislu izgradnje sistema obezbjeđenja sa video nadzorom, osvjetljenjem i perimetrijskom zaštitom na centralnom skladištu MUP-a u objektu „Rogami“** i izgradnjom dvije sobe za dokaze. Ove aktivnosti su u toku i uspješno se realizuju.

Bitno je istaći da **Ministarstvo unutrašnjih poslova nema viškova naoružanja i municije.**

Akcije organizovane povodom **Međunarodnog dana uništavanja oružja** realizovalo je Ministarstvo unutrašnih poslova, uz podršku Evropske unije (EU) i Centra za kontrolu lakog i malokalibarskog oružja u Jugoistočnoj i Istočnoj Evropi (UNDP/SEESAC). Događaje je podržala i Misija Organizacije za evropsku bezbjednost i saradnju u Crnoj Gori (OEBS), kao i nevladina organizacija Centar za demokratsku tranziciju (CDT).

**Do sada je uništeno 4412 komada vatrenog oružja i 530 komada djelova oružja.** Radi se o oružju koje je oduzeto u pravosnažno okončanim krivičnim, prekršajnim i upravnim postupcima, kao i naoružanju koje je vraćeno ili nađeno.

**Prikupljenih 21.500 komada municije** različitog kalibra uništeno je tokom septembra prošle godine u fabrici POLIEX u Beranama.

Količina dobrovoljnog vraćenog vatrenog oružja u ilegalnom posjedu građana iz **projekta “Poštuj život vrati oružje”-** od trenutka stupanja na snagu novog Zakona o oružju, 19. marta 2015. godine, građani su dobrovoljno vratili 1547 komada vatrenog oružja, 216 minsko eksplozivnih sredstava, 857 komada djelova oružja i 22872 komada metaka različitog kalibra.

**Uprava policije je u poslednje dvije godine, od građana privremeno oduzela 907 komada vatrenog oružja, od čega je u ilegalnom posjedu bilo 594 komada.**

U sklopu priprema za punopravno članstvo u Evropskoj uniji, Crna Gora je preduzela niz aktivnosti koje se odnose i na reformu granične policije. U cilju jačanja administrativnih i tehničkih kapaciteta, sprovodi se Strategija integrisanog upravljanja granicom i Šengenski akcionog plana. Takođe, u okviru informacionog sistema Ministarstva unutašnjih poslova razvijen je i instaliran informacioni sistem za upravljanje državnom granicom, kojim je obuhvaćeno svih 28 graničnih prelaza.

Tokom poslednje dvije godine granična policija je u nedozvoljenom prenosu oružja privremeno zaplijenila 12 pištolja, 27 pušaka i 16 gasnih pištolja i 431 metaka različitog kalibra.

Na kraju ali ne manje važno, **rodne razlike** koje se odnose na vlasništvo, korišćenje i zloupotrebe vatrenog oružja, te različite efekte vatrenog oružja na žene i muškarce, kao i mehanizmi u kojima rodne uloge oblikuju dominantne prakse su nedovoljno obrađene što utiče na ukupnu efikasnost kontrole SALW-a. S tim u vezi, kroz program „Mentorstvo za rodnu ravnopravnost“ uključen je nacionalni predsjednik koordinacionog tijela za SALW i održana je osnovna obuka za polaznike iz različitih institucija na temu „Ka rodno odgovornoj kontroli malokalibarskog i lakog oružja“.

Dame i gospodo,

Crna Gora će, shodno svom cilju: „da ima koordiniran i efikasan sistem za prevenciju, sprječavanje i suzbijanje nelegalnog SALW-a, zasnovanom na međunarodnim standardima i saradnji između nadležnih institucija“ nastaviti sa aktivnostima u pravcu kontrole lakog i malokalibarskog oružja i ostati otvorena za dalju kvalitetnu saradnju sa susjedima i međunarodnim partnerima.

Hvala na pažnji.